**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  3 – 7 – 2025

**ΑΜΑΡΟΥΣΙΟΥ Αρ. Πρ.: 171**

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: ΥΠΟΥΡΓΕΙΟ ΕΡΓΑΣΙΑΣ, ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Ο.Λ.Μ.Ε. - Δ. Ο. Ε., Ε. Λ. Μ. Ε. & Συλλόγους Εκπ/κών Π. Ε. της χώρας**

**ΟΛΟΙ ΣΤΗΝ ΠΑΡΑΣΤΑΣΗ ΔΙΑΜΑΡΤΥΡΙΑΣ ΤΗΝ ΠΑΡΑΣΚΕΥΗ 4 ΙΟΥΛΙΟΥ ΣΤΙΣ 12:00 ΣΤΟ**

**ΥΠΟΥΡΓΕΙΟ ΕΡΓΑΣΙΑΣ**

**ΤΟ ΑΝΤΕΡΓΑΤΙΚΟ ΤΕΡΑΤΟΥΡΓΗΜΑ ΠΟΥ ΣΧΕΔΙΑΖΕΙ Η ΚΥΒΕΡΝΗΣΗ ΜΑΣ ΑΦΟΡΑ ΟΛΟΥΣ.**

**ΔΕΝ ΘΑ ΕΠΙΤΡΕΨΟΥΜΕ ΝΑ ΠΕΡΑΣΕΙ!**

Το σχέδιο ξηλώματος των εργασιακών δικαιωμάτων από την κυβέρνηση της ΝΔ, σε συνέχεια όλων των προηγούμενων κυβερνήσεων συνεχίζεται. Το νέο αντεργατικό τερατούργημα με την υπογραφή Κεραμέως, σε συνέχεια των απαράδεκτων νόμων Χατζηδάκη και Γεωργιάδη, έχει παραγγελθεί από τους Ξενοδοχειακούς ομίλους, τους Βιομηχάνους και τους Τραπεζίτες για να αυξήσουν τον απλήρωτο χρόνο εργασίας και να συνεχίσουν την αυξανόμενη κερδοφορία τους.

Αποτελεί την ταφόπλακα κάθε έννοιας σταθερού χρόνου εργασίας παραδίδοντας 13 ώρες της ζωής των εργαζομένων στον ίδιο εργοδότη. Απλήρωτες υπερωρίες που θα "διευθετούνται" σε επίπεδο εβδομάδας σε συνδυασμό με τη μείωση των προσαυξήσεων στις ασφαλιστικές εισφορές, έχοντας στόχο να γενικεύσουν ακόμα περισσότερο τη μερική απασχόληση και τις υπερωρίες στην εκ περιτροπής εργασία. Έβαλαν στο στόχο μέχρι και την καλοκαιρινή άδεια καταργώντας την υποχρέωση του εργοδότη για χορήγησή της.

Αυτό το αντεργατικό τερατούργημα μπορεί και πρέπει να μείνει στα χαρτιά.

Πάνω σε αυτά τα νομοθετήματα πατάει η κυβέρνηση της ΝΔ, όπως και οι προηγούμενες και δημιουργούν τις άθλιες εργασιακές σχέσεις των συμβασιούχων αναπληρωτών και στο δημόσιο σχολείο με την ευελιξία και τη ζωή-λάστιχο να αποτελεί κανονικότητα. Βλέπουν τις ανάγκες μας για σύγχρονα εργασιακά δικαιώματα ως κόστος. Η ανάγκη για αύξηση των κερδών των εργοδοτών ξεζουμίζει τους εργαζόμενους στον ιδιωτικό τομέα με 13 ώρες δουλειάς, καταργεί το δικαίωμα να πάνε διακοπές το καλοκαίρι με τα παιδιά τους, και αντίστοιχα για τους συμβασιούχους εκπαιδευτικούς απαιτεί ανεργία το καλοκαίρι και ιδιαίτερα για τις αναπληρώτριες απαιτεί άμεση επιστροφή στο σχολείο μετά τη γέννα, και όχι 9μηνη άδεια ανατροφής.

Ενδεικτικό της προσπάθειας κυβέρνησης και κράτους για την κατάργηση του σταθερού χρόνου εργασίας αποτελεί και το πρόσφατο εφεύρημα με τις συμβάσεις των τοπικών προσλήψεων, που δεν μοριοδοτούν την προϋπηρεσία, και προβλέπουν την απόλυση του συμβασιούχου εκπαιδευτικού ακόμη και λίγες μέρες αφότου προσληφθεί. Είναι ενδεικτικό το παράδειγμα στο Μενίδι, όπου κάτω από την παρέμβαση του ΣΕΠΕ “Ο Σωκράτης” αποτράπηκε η απόλυση συναδέλφισσας με τοπική σύμβαση που ήθελε να προχωρήσει η ΔΙΠΕ Ανατολικής Αττικής.

Δε μπορούμε να αφήσουμε τα σχέδιά τους να περάσουν! Το οφείλουμε και στους μαθητές μας. Που παραπονιούνται ότι δε βλέπουν αρκετές ώρες τους γονείς τους, γιατί δουλεύουν από το πρωί μέχρι το βράδυ, που είναι η επόμενη βάρδια των εργαζομένων και δεν πρέπει να συνηθίσει σε αυτή τη βαρβαρότητα.

Στέλνουμε πρώτο μήνυμα προς την κυβέρνηση ότι δεν θα ανεχθούμε νέα μέτρα που θα μας επιβαρύνουν, ώστε μετά τη κρίση και την ανάπτυξη, να πέσει στις πλάτες μας και η πολεμική προετοιμασία.

Απαιτούμε:

⚫ Να μην κατατεθεί το νέο αντεργατικό τερατούργημα.

⚫ Να επανέλθουν οι ελεύθερες συλλογικές διαπραγματεύσεις και η υποχρεωτικότητα των

συμβάσεων.

⚫ 7ωρο – 5ημερο - 35ωρο.

⚫ Υπογραφή κλαδικής ΣΣΕ με αυξήσεις 20% στους μισθούς-επαναφορά 13ου-14ου μισθού,

εξίσωση των δικαιωμάτων μόνιμων και αναπληρωτών.

⚫ Μονιμοποίηση όλων των συμβασιούχων αναπληρωτών αποκλειστικά με βάση το πτυχίο και την προϋπηρεσία - μονιμοποίηση όλων των νεοδιόριστων μετά τη διετία του διορισμού.

Όλοι στους δρόμους για να ακυρώσουμε τα σχέδιά τους.

